Verdagte in Tazné se verdwyning vas  Die 54-jarige Moehydien Pangaker, wat sedert 8 Februarie gesoek word in verband met die verdwyning van die agtjarige Tazné van Wyk, is in Cradock in die Oos-Kaap in hegtenis geneem. Die Cradock-distrikspolisie het Pangaker Maandag omstreeks 22:15 in hegtenis geneem. Volgens die polisie is hy op aanklag van ontvoering in hegtenis geneem. Pangaker sal na verwagting binnekort in die landdroshof in Cradock verskyn. Die vermiste Tazné van Wyk is nie saam met hom gevind nie. Die polisie in Cradock het mense versoek om enige inligting wat kan lei tot die opsporing van die vermiste kind by hulle in te dien. Soektogte in die Wes-Kaap duur ook voort. Maroela Media het vroeër berig Tazné het op 7 Februarie weggeraak toe sy na ŉ winkel oorkant hulle huis in Clarestraat in Ravensmead in die Wes-Kaap gestap het. Tazné se ouers kyk na foto’s van haar in hul sitkamer. Foto: Eunice Stoltz Die niewinsgewende organisasie, Enough is Enough, wat nou saam met die polisie werk, het ŉ ernstige beroep op die gemeenskap gedoen om op die soektog na Tazné te fokus, noudat Pangaker vasgetrek is. “Soos ons na Pangaker gesoek het, moet ons nou na Tazné soek. Sy is ons nommereen-prioriteit. Hy is nou waar hy hoort,” sê ŉ bron binne dié organisasie. Volgens die bron is daar nuwe inligting wat kan lei tot die opspoor van die agtjarige, maar dit kan nog nie met sekerheid bekendgemaak word nie. Die bron voeg by dat ŉ soektog moontlik vir later vandag (Dinsdag) of vroeg môreoggend beplan word. Die presiese besonderhede oor waar dit gaan plaasvind, moet nog bevestig word. Intussen word elke inwoner aangemoedig om op die uitkyk vir Tazné te wees en die beskikbare pamflette wyd te versprei.